Juniori- ja kevytvenetoiminnan kuukausikirje 3/2018

Marraskuu 2018

Loppuvuoden tervehdys kevytveneilijät!

Pitkä ja lämmin kesä on takana ja veneet on pikku hiljaa saatettu talviteloille. Vielä on muutamia jollia odottamassa pimeäpurjehdusta, josko sellainen saataisiin vielä tälle vuodelle järjestettyä ennen jäiden tuloa.

Kevytveneilijöitä on tänä kesänä käynyt viikko treeneissä ahkerasti. Uusia optimistijolla- ja laserpurjehtijoita on mukavasti päässyt hienon harrastuksen pariin. Talvikauden yli pyrimme pitämään purjehduksen mielessä yhteisillä tapaamisilla ja viikoittaisilla treeneillä. Talvikauden treenit ovat pyörineet jo lokakuun alusta alkaen Ala-Pyörön koululla lauantai-iltaisin klo 17.30-19.30. Mukaan mahtuu ja toivotetaan tervetulleeksi kaikki purjehtijat ja myös heidän ystävänsä sekä perheenjäsenensä. Lauantai-iltaisin pelataan pallopelejä, tehdään lihaskuntoharjoitteita ja tavataan kavereita. Varustukseksi tarvitset sisäliikuntaan soveltuvat vaatteet ja sisäpelikengät. Mukaan voivat siis tulla myös seuran ulkopuoliset, liikkumisesta innostuneet kaverit. Ilmoittautumiset nimenhuutoon ja sinne voit kommentoida, mikäli saat kaverisikin innostumaan mukaan.

Kuopion Pursiseuran syyskokous pidetään 20.marraskuuta Osuuspankin tiloissa torin laidalla. Ilmoittaudu mukaan osoitteeseen kuops@kuopionpursiseura.fi ( ilmoittautuminen kahvitarjoilun vuoksi). Syyskokouksessa palkitaan vuoden aikana ansioituneita kevytveneilijöitä kiertopalkinnoilla, mestaruusviireillä ja stipendeillä. Syyskokouksessa valitaan seuran uusi hallitus. Allekirjoittaneen pesti kevytvene- ja junioritoiminnasta vastaavana on jatkumassa ja uusi juniori- ja kevytvenetoimikunta kokoontuu pian syyskokouksen jälkeen 26.marraskuuta klo 18.00-19.30 Luotsissa. Mikäli olet kiinnostunut osallistumaan toimikunnan toimintaan, tule mukaan 26.11. Toimikunnassa suunnitellaan kesän 2019 toimintaa, pääset mukaan vaikuttamaan mihin suuntaan harrastusta Kuopion Pursiseurassa viedään. Toimikuntaan voit osallistua myös, vaikket olisi seuran jäsen, mutta haluat olla mukana toiminnassa juniorijäsenen aktiivisena vanhempana. Toimikunta kokoontuu noin viisi kertaa vuodessa. Toivotan kaikki kiinnostuneet tervetulleeksi.

24. marraskuuta vietetään koko pursiseuran pikkujouluja. Päivällä koko perheen juhlat klo 14 alkaen ja klo 18 alkaen täysi-ikäisten juhlat. Ilmoittautumiset tännekin seuran sähköpostiosoitteeseen kuops@kuopionpursiseura.fi. Koko perheen pikkujoulut Luotsissa ja iltajuhla Majalla. Lisätietoja seuran kotisivuilta.

15. joulukuuta on sitten kevytveneilijöiden omat ”pikkujoulut” keilailun merkeissä IsoCeessä. Tänne sitovat ilmoittautumiset 10.12. mennessä Nimenhuudon kautta. Tapahtumassa keilataan ja tämän jälkeen ruokaillaan yhdessä omakustanteisesti.

Tammikuussa 11.-13.1.2019 toteutuu perinteinen talven ”kuivaleiri” Tahkovuorella. Mukaan on kutsuttu kevytveneilijöitä Saimaan alueen muistakin pursiseuroista. Lauantain ohjelmassa purjehduksen teoriaa kilpailu näkökulmasta. Sunnuntai on varattu rinteeseen tai laduille. Majoittuminen yhteismajoituksessa aivan rinteiden tuntumassa, joten iltamäkiin ehtii sekä perjantaina että lauantaina halutessaan. Tahkovuoren leiristä lisää erillisessä leirikirjeessä. Ilmoittautumiset pikaisesti Nimenhuutoon sitovana majoituspaikan varmistamiseksi.

Nähdään yhteisissä tapahtumissa!

Purjehdusterveisin,

Anna

( opti mama nuudeli )

KuoPS Juniori- ja kevytvenetoimikunnan vetäjä

Puh. 050-5475204

anna.matto@gmail.com